En mand kom galt afsted, da han onsdag gik og flyttede rundt på nogle tagplader på et udhus i Hirtshals. - I den forbindelse er han faldet og gået gennem en af tagpladerne, siger Dennis Møller Hovn, der er indsatsleder hos Nordjyllands Beredskab. Manden var trådt igennem med et ben og sad fast. Han var alene om arbejdet, og derfor blev der ikke kaldt efter hjælp med det samme. - Han var afkræftet og havde ligget der noget tid, før han havde fået fat i sin telefon og ringet efter pårørende, siger Dennis Møller Hovn. Opfordring til at være to Udhuset er af en højde på omkring to meter, og derfor blev der tilkaldt en kran med mandskabsvogn fra Hjørring. Manden blev kort efter reddet ned og blev tilset, hvorefter han blev kørt til hospitalet. - En opfordring skal være, at hvis man skal lave nogle ting i højden eller noget, der kan gå galt, så er det en god ide at være to, så man kan hjælpe hinanden, hvis tingene går galt, siger Dennis Møller Hovn.

Opsummering:
Et arbejde på et tag endte galt for en mand i Hirtshals.